**1.4.3. Разлики меѓу електронските медиуми во зависност од програмскиот формат – (податоците обновени во 2017 година се подвлечени)**

**стр.25-26 од Прирачникот**

Радиодифузерите во Македонија може да бидат сервиси од општ формат во кои се застапени медиумски програми од информативен, образовен и едукативен тип; потоа сервиси кои имаат претежно забавен општ формат (најголем број телевизии во Македонија го избраа овој формат); сервиси со претежно информативен општ формат и сервиси со специјализиран формат со забавна функција.

Според една анализа на Агенцијата за аудио и аудиовизуелни медиумски услуги од 2007 година, може да се каже дека, иако МРТ како јавен сервис треба да понуди избалансираност на програмите од информативен, образовен и забавен карактер, сепак на Првата програма на јавниот сервис МТВ преовладувала забавната програма (играна, музичка, документарна) во однос на информативната (политички програми и вести) или образовната програма.

Според Регистарот на телевизиите што го води Агенцијата петте национални комерцијални телевизии – ТВ Алсат-М, Алфа, Канал 5, Сител и Телма - се определиле за претежно забавен општ формат. Ова значи дека на нивните програми главно се застапени забавните програми, како што се играна програма, ток-шоуа, спорт, интерактивни игри, музика.

Типичен пример за телевизија со специјализиран забавен формат е регионалната музичка телевизија ТОПЕСТРАДА од Тетово. Инаку, експертите препорачуваат дека на македонскиот медиумски простор му недостигаат радиодифузери од документарен, спортски или културен формат, со што би се збогатил плурализмот во медиумската сфера.

Генералниот впечаток на експертите во оваа област е дека медиумскиот пејзаж во Македонија го карактеризира неквалитетна и еднолична понуда на програми, и покрај големиот број електронски медиуми. Недостигаат документарни, образовни програми или истражувачки проекти, најчесто поради незаинтересираноста на медиумите да ангажираат големи финансиски и кадровски ресурси.